Vyf vas oor diefstal van Eskom-toerusting | Maroela Media
Vyf persone is vandeesweek in hegtenis geneem in verband met die diefstal en onwettige verkope van toerusting wat aan Eskom behoort in Randfontein in Gauteng.
“Drie van die verdagtes is Eskom-werknemers, en hul inhegtenisneming is ŉ duidelike teken dat Eskom toegewyd is om elektrisiteitsdiefstal, binne en buite die maatskappy, uit te roei,” het die kragvoorsiener Vrydag in ŉ verklaring gesê.
Eskom het gesê drie splinternuwe 100 kVA transformators ter waarde van R200 000 is gesteel. Die ondersoek duur voort.
Eskom, die Suid-Afrikaanse Polisiediens, die Valke en ander wetstoepassersagentskappe stel saam ondersoek in om misdadigers aan te keer wat elektrisiteitskabels en ander staalkomponente steel, danksy wenke wat deur lede van die gemeenskap ingedien word.
“Eskom doen ŉ beroep op alle Suid-Afrikaners om Operasie Khanyisa, ŉ nasionale vennootskap om elektrisiteitsdiefstal hok te slaan, te ondersteun deur elektrisiteitsdiefstal aan te meld by Crime Line. Stuur anonieme wenke deur SMS aan 32211 (R1/SMS),” het die kragvoorsiener bygevoeg.
Begin sommer by munisipaliteite met reuse opgehoopte kragskuld. Dit is ook n vorm van diefstal. En dan ook by onwettige kragaftapping by invormele woonbuurte en plakkerskampe. Dan is kragverhoging nie nodig nie.
Maak die skelms se name bekend, dit is omdat hier geen wet en orde is nie. hoekom moet jy nog boonop betaal vir die sms om diefstal aan te meld, pateties